**Tu te-ai ascuns în mine**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe când în ochii tăi eram un simplu trecător

cărările ni se întâlneau, simţeam dorinţa de a ne vedea,

chiar aşteptam clipele acelea cu o încărcătură ciudată

în care tu erai prezentă întâmplător sau dinadins.

Nu ştiu ce gândeam dar gânduri erau,

inima-mi dădea semne de bâlbâială, era vulnerabilă,

picioarele mele-i călcau pe urme şi se grăbeau,

plutea în aer un joc discret de copii.

Ochii mei au orbit de miraj dar foarte atenţi,

trupul stătea semeţ şi drept, intuia ceva,

nu mai avea astâmpăr, se perpelea,

serile în oraş aveau gustul tot mai căutat

şi nu se vindecau, erau flămânde.

Tu te-ai ascuns în mine şi nu te găseam.

Însă norocul te izbeşte şi te face părtaş

la ce n-ai crezut că se împlineşte dintr-o dată

iar bucuria te inundă ca o apă.

Eu mă îmbăt cu acest început

dar totul îmi spune că e mult mai greu

şi un întreg anotimp se va îngălbeni-n frunze

până ce porţile vor fi deschise şi dincolo de ziduri

nu mai pot vâna,

dragostea însăşi se cere şi respiră în tine

ritmul pe care inima îl fură.